4 ಎಕರೆ ಬರಡು ಭೂಮಿಯಲ್ಲಿ ಕೆರೆ ನಿರ್ಮಿಸಿದ್ದಾರೆ ಚಳ್ಳಕೆರೆಯ ನವೀನ್ ಕುಮಾರ್

– 8 ಎಕರೆಯಲ್ಲಿ ಒಣಗ್ತಿದ್ದ ತೆಂಗು, ಅಡಿಕೆಗೆ ಮರು ಜೀವ

ಚಿತ್ರದುರ್ಗ: ಜಲ ಸಂವರ್ಧನೆಗೆ ದೇಶಾದ್ಯಂತ ಜಾಗೃತಿ ಶುರುವಾಗಿದೆ. ಇದಕ್ಕೆ ಮುನ್ನವೇ ಪಬ್ಲಿಕ್ ಹೀರೋ ಚಿತ್ರದುರ್ಗದ ನವೀನ್ ಕುಮಾರ್ ಅವರು ಸಣ್ಣ ಕೆರೆಯನ್ನೇ ನಿರ್ಮಿಸಿ ಬದುಕು ಬಂಗಾರ ಮಾಡಿಕೊಂಡಿದ್ದಾರೆ.

ಹೌದು. ಚಿತ್ರದುರ್ಗದ ಚಳ್ಳಕೆರೆಯ ತಾಲೂಕಿನ ದೇವರಮಗಿಕುಂಟೆ ಗ್ರಾಮದ ನಿವಾಸಿಯಾಗಿರುವ ನವೀನ್ ಕುಮಾರ್ ಅವರು ತನ್ನ ಜಮೀನಿನ 4 ಎಕರೆ ವ್ಯರ್ಥ ಭೂಮಿಯನ್ನು ಕೆರೆಯನ್ನಾಗಿ ಪರಿವರ್ತಿಸಿಕೊಂಡಿದ್ದಾರೆ. ಈ ಕೆರೆಯಿಂದಾಗಿ 6 ತಿಂಗಳ ಕಾಲ ನೀರು ತುಂಬಿರುತ್ತದೆ. ಈ ಮೂಲಕ 8 ಎಕರೆಯಲ್ಲಿ ಒಣಗಿ ಹೋಗುತ್ತಿದ್ದ ತೆಂಗು, ಅಡಿಕೆಗೆ ಮರುಜೀವ ತುಂಬಿದ್ದಾರೆ. ಜೊತೆಗೆ, ಹೂ, ತರಕಾರಿ ಬೆಳೆದು ಲಕ್ಷಾಂತರ ಲಾಭ ಪಡೀತಿದ್ದಾರೆ.

ನವೀನ್ ತಮ್ಮ 24 ಎಕರೆ ಜಮೀನಿನಲ್ಲಿ ಸುಮಾರು 11 ಕೊಳವೆ ಬಾವಿಗಳನ್ನು ಕೊರೆಸಿದ್ದು, ಅವುಗಳಲ್ಲಿ 9 ಫೈಲ್ ಆಗಿದ್ದವು. ಹೀಗಾಗಿ ನೀರಿಲ್ಲದೆ ಒಣಗುತ್ತಿದ್ದ ತೋಟ ಉಳಿಸಿಕೊಳ್ಳಲು ಹರಸಾಸಹ ಮಾಡಿದರು. ಕೊನೆಗೆ ಹೊಳೆದಿದ್ದೇ ಕೆರೆ ನಿರ್ಮಾಣ. ಇದರಿಂದಾಗಿ ಅಕ್ಕಪಕ್ಕದ ಜಮೀನಿನಲ್ಲಿ ಬತ್ತಿದ ಕೊಳವೆಬಾವಿಗಳು ಸಹ ರೀಚಾರ್ಜ್ ಆಗಿವೆ ಎಂದು ರೈತ ಚಂದ್ರಪ್ಪ ತಿಳಿಸಿದ್ದಾರೆ.

ಆದರೆ ಈ ಕಾರ್ಯಕ್ಕೆ ಸರ್ಕಾರದ ಸೌಲಭ್ಯ ಸಿಗಲಿಲ್ಲ. ಎದೆಗುಂದದೆ 1 ಲಕ್ಷ ರೂಪಾಯಿ ಖರ್ಚು ಮಾಡಿ ಕೆರೆ ಕಟ್ಟಿ ಭಗೀರಥನಂತೆ ನೀರು ಸೃಷ್ಟಿಸುವ ಮೂಲಕ ನವೀನ್ ಕುಮಾರ್ ಮಾದರಿ ರೈತನಾಗಿದ್ದಾರೆ.